钦定古今图书集成/理学汇编/文学典/第008卷 > 王楙野客丛谈 > 《古人作文必有祖》
## 钦定古今图书集成/理学汇编/文学典/第008卷 > 王楙野客丛谈 > 《古人作文必有祖》

客或讥原涉曰：“子本吏二千石之世，结发自修，以行
丧推财礼让为名，正复仇取仇，犹不失仁义，何故遂
自放纵，为轻侠之徒乎？”涉应曰：“子独不见家人寡妇
邪？始自约敕之时，意乃慕宋伯姬及陈孝妇，不幸一
为盗贼所污，遂行淫佚，知其非礼，然不能自还。吾犹
此矣。”此柳子厚《河间传》之意也。《史记吕不韦传》述太
后云云，《河间传》又用其语。古人作文，要必有祖，虽秽
杂之语，不可无所自也。